L-Istati Membri jappoġġjaw l-iżvilupp ta’ moduli ġodda, iżda b’pass aktar bil-mod minħabba li għandhom tħassib rigward ir-riżorsi meħtieġa għall-produzzjoni regolari. Il-moduli li jidhru li qegħdin jipproduċu l-aktar benefiċċji bl-inqas kostijiet huma dawk diġà introdotti fir-Regolament. Il-moduli potenzjali ġodda li jifdal huma meqjusa li proporzjonalment għandhom inqas benefiċċji u li jiswew aktar flus.

Il-prijoritajiet dwar ir-rilevanza jistgħu jinbidlu fil-ġejjieni. Bħalissa hemm ħafna progress tekniku għaddej, eż. il-big data, l-immaġini bis-satellita (Copernicus), eċċ. Id-domanda għall-informazzjoni sabiex jinħolqu l-politiki qed tiżdied f’oqsma bħal dawk relatati mal-Għanijiet ta’ Żvilupp Sostenibbli, l-ekonomija ċirkolari, il-kapital naturali, eċċ. L-istrateġija annwali tat-tkabbir sostenibbli tiffoka aktar fuq is-sostenibbiltà ambjentali, inkluż it-tibdil fil-klima, bħala wieħed mill-objettivi strateġiċi tagħha flimkien mal-produttività, il-ġustizzja u l-istabbiltà makroekonomika. Il-Kummissjoni ser tkompli timmonitorja l-implimentazzjoni ta’ dan ir-Regolament.

It-titjib fil-kwalità: attivitajiet riċenti

It-titjib fil-kwalità tal-kontijiet ser ikompli jkun punt fokali għas-snin ta’ wara. It-titjib fil-kwalità kien punt fokali wkoll tal-istrateġija Ewropea għall-kontijiet ambjentali. It-titjib fil-kwalità jżid ukoll ir-rilevanza u jagħmilha possibbli li jinkiseb titjib fl-effiċjenza, li min-naħa tagħhom inaqqsu l-piż amministrattiv. Dawn li ġejjin huma l-attivitajiet attwali u li ġejjin.

(a)L-għoti ta’ għotjiet għal studji pilota u t-titjib fil-kwalità. L-Artikolu 4 tar-Regolament jistieden lill-Kummissjoni tfassal programm ta’ studji pilota li għandhom jitwettqu mill-Istati Membri fuq bażi volontarja. L-għan tal-istudji huwa li: i) jiżviluppaw metodi ta’ rapportar u jtejbu l-kwalità tad-data; ii) jistabbilixxu serje fuq tul ta’ żmien; iii) jiżviluppaw il-metodi użati għall-ipproċessar tad-data u iv) jittestjaw il-fattibbiltà tal-introduzzjoni ta’ moduli ġodda għall-kontijiet ekonomiċi ambjentali. Il-Kummissjoni (il-Eurostat) ikkofinanzjat studji pilota kull sena (issa sa 90 % tal-kostijiet) u ppubblikat ir-riżultati fuq is-sit pubbliku onlajn “Iċ-Ċentru ta’ Riżorsi ta’ Informazzjoni u Komunikazzjoni għall-Amministraturi, in-Negozji u ċ-Ċittadini (CIRCABC)”. Dawn is-sejbiet jittieħdu f’kunsiderazzjoni meta jiġi ppjanat it-titjib fil-kwalità u jiġu introdotti moduli ġodda għall-kontijiet ekonomiċi ambjentali.

(b)Il-produzzjoni ta’ estimi bikrija biex jitnaqqas il-ħin tad-dewmien fid-disponibbiltà tad-data. Il-kontijiet ambjentali oriġinarjament tqiesu bħala data strutturali pjuttost dettaljata, li ssir disponibbli wara dewmien twil. Il-Kummissjoni (il-Eurostat) u l-Istati Membri qed jivvalutaw jekk il-kontijiet ambjentali jistgħux jiġu kkompilati u sottomessi aktar kmieni u qed jeżaminaw ukoll modi ta’ kif jiġu prodotti estimi bikrija għal uħud mill-indikaturi ewlenin. Dawn l-estimi bikrija jista’ jkollhom marġni ta’ żball ogħla u jistgħu jkunu inqas dettaljati mid-data meħtieġa skont ir-Regolament, iżda jidhru li joffru informazzjoni bikrija siewja lill-utenti. L-estimi bikrija jippermettu li l-istatistika tiġi prodotta diversi xhur qabel, mingħajr ma jiżdied il-piż fuq l-Istati Membri. Sar progress konsiderevoli biex ikun hemm aktar estimi bikrija u biex dawn ikunu aħjar. B’riżultat ta’ dan, il-Kummissjoni (il-Eurostat) issa qed tipproduċi u tippubblika estimi bikrija tal-kontijiet tal-fluss ta’ materjal mifrux mal-ekonomija kollha (l-Anness III tar-Regolament) 6 xhur wara t-tmiem tas-sena ta’ referenza, li huwa 18-il xahar aktar kmieni mill-iskadenza speċifikata fir-Regolament. Bl-istess mod, il-Kummissjoni (il-Eurostat) tikkompila l-estimi għall-kontijiet tal-emissjonijiet fl-arja (l-Anness I) 12-il xahar wara t-tmiem tal-perjodu ta’ referenza, li huwa sena aktar kmieni minn dak meħtieġ fir-Regolament. Bħalissa għaddejja wkoll ħidma biex id-data miġbura fuq it-taxxi ambjentali (l-Anness II) tiġi armonizzata mad-data dwar il-listi ta’ taxxi nazzjonali kkompilata skont il-programm ta’ trażmissjoni ESA2010 tal-Kontijiet Nazzjonali. Il-Kummissjoni (il-Eurostat) qed tesplora l-fattibbiltà u l-kwalità tal-estimi bikrija għall-moduli l-oħrajn.

(c)Il-pubblikazzjoni ta’ manwali u l-għoti ta’ gwida metodoloġika. Dan il-materjal ta’ referenza jiffaċilita l-produzzjoni ta’ statistika u jgħin lill-istatistiċi kemm fl-UE kif ukoll barra minnha. Sa mill-aħħar rapport ta’ implimentazzjoni fl-2016, il-Kummissjoni (il-Eurostat) ippubblikat il-manwali u l-linji gwida li ġejjin: i) il-Manwal dwar is-settur tal-prodotti u s-servizzi ambjentali (Handbook on environmental goods and services sector) (2016); ii) il-Gwida Prattika dwar is-settur tal-prodotti u s-servizzi ambjentali (Practical guide on environmental goods and services sector) (2016); iii) il-Manwal dwar il-kontijiet tan-nefqa fuq il-ħarsien tal-ambjent (Handbook on environmental protection expenditure accounts) (2017); u iv) il-Manwal dwar il-kontijiet tal-fluss ta’ materjal mifrux mal-ekonomija kollha (Handbook on economy-wide material flow accounts) (2018).

(d)L-iffissar ta’ standards għat-trażmissjonijiet ta’ data u rapporti ta’ kwalità. Sabiex ikun hemm effiċjenza u robustezza aħjar, intlaħaq qbil dwar l-istandards għat-trażmissjoni tad-data bejn l-Istati Membri u l-Kummissjoni (il-Eurostat). Min-naħa tagħhom, dawn huma allinjati ma’ standards globali min-NU, mill-OECD u mill-Kummissjoni (il-Eurostat), li jippermettu li jinħolqu bażijiet ta’ data globali ta’ informazzjoni ambjentali. Ir-rapporti ta’ kwalità bbażati fuq Microsoft Word u Excel qegħdin ukoll jitwaqqfu gradwalment favur rapporti indipendenti minn softwer proprjetarju.

(e)Iż-żamma tal-klassifikazzjonijiet. Il-Kummissjoni (il-Eurostat) u l-Istati Membri jżommu u jtejbu żewġ klassifikazzjonijiet użati għall-Annessi IV u V: il-Klassifikazzjoni tal-Attivitajiet tal-Ħarsien tal-Ambjent u l-Klassifikazzjoni tal-Atstivitajiet tal-Ġestjoni tar-Riżorsi. Dawn il-klassifikazzjonijiet jintużaw ukoll barra mill-Ewropa.

(f)Il-forniment ta’ għodod għall-kompilazzjoni. Il-Kummissjoni (il-Eurostat) toħloq għodod għall-kompilazzjoni tal-kontijiet disponibbli għall-Istati Membri u għal pajjiżi oħrajn. Pereżempju, hija tipprovdi għodda tal-IT, imsejħa PEFA-Builder, li tikkompila l-kontijiet tal-fluss tal-enerġija fiżika (l-Anness VI tar-Regolament) abbażi tal-istatistika dwar l-enerġija. Il-Kummissjoni (il-Eurostat) iżżomm ukoll listi (klassifikazzjonijiet) aġġornati tal-prodotti u l-attivitajiet meħtieġa għall-kompilazzjoni tal-kontijiet. Il-Kummissjoni (il-Eurostat) tipprovdi għodod għall-kalkolu tal-impronti, li jkejlu l-impatt globali tal-atturi ekonomiċi (negozji, familji, gvern) fl-ambjent meta jużaw riżorsi naturali. L-impronti jinkisbu mill-kombinazzjoni tal-kontijiet ekonomiċi ambjentali ma’ statistika oħra bħal tabelli input-output.

(g)L-iffaċilitar ta’ korsijiet ta’ taħriġ skont il-programm Ewropew ta’ taħriġ fl-istatistika. Il-Kummissjoni torganizza madwar ħames korsijiet fis-sena dwar il-kontijiet ekonomiċi ambjentali. Il-materjal użat fil-korsijiet preċedenti huwa ppubblikat fuq is-sit ta’ CIRCABC.

(h)Il-promozzjoni tal-iskambju ta’ esperjenza bejn il-pajjiżi. Il-Kummissjoni (il-Eurostat) torganizza żewġ gruppi ta’ ħidma li jiltaqgħu kull sena biex jaqsmu l-esperjenzi, jidentifikaw l-aqwa prassi u jikkoordinaw it-titjib. Jeżistu wkoll task forces li jistudjaw kwistjonijiet metodoloġiċi speċifiċi u jipproponu rakkomandazzjonijiet. Il-Kummissjoni (il-Eurostat) tipparteċipa fl-inizjattivi internazzjonali organizzati mill-OECD, mill-Kummissjoni Ekonomika għall-Ewropa tan-Nazzjonijiet Uniti u min-NU.

(5)Konklużjonijiet

Il-Kummissjoni u l-Istati Membri jkomplu jtejbu l-kontijiet ambjentali Ewropej skont ir-Regolament (UE) Nru 691/2011, b’mod partikolari permezz ta’:

·it-tisħiħ tal-kwalità u l-effettività tad-data;

·komunikazzjoni aħjar;

·l-iżvilupp ta’ indikaturi ulterjuri biex jiġu ssodisfati l-ħtiġijiet tal-utenti; u

·il-valutazzjoni tal-ħtieġa li l-kontijiet ambjentali Ewropej jiġu aġġustati għal prijoritajiet u oqsma ġodda.